KIRJALLINEN KYSYMYS P-0836/03 esittäjä(t): Mario Mauro (PPE-DE) komissiolle. Genovan lentokentän teknisen ja hallinnollisen järjestelmän muutokset.



Virallinen lehti nro 268 E , 07/11/2003 s. 0152 - 0153



KIRJALLINEN KYSYMYS P-0836/03 esittäjä(t): Mario Mauro (PPE-DE) komissiolle (12. maaliskuuta 2003) Aihe: Genovan lentokentän teknisen ja hallinnollisen järjestelmän muutokset Vuonna 1980 perustettiin Italian ilmailuviranomainen, jonka kenttäorganisaatiota muutettiin vuonna 1981 siten, että siihen kuuluu - neljä alueellista ilmailukeskusta, - kaksi päälentokenttää (Fiumicino ja Linate) joilla on omat johtajat, - sekä muut erikokoiset lentokentät, joista vastaa henkilökunta ilman varsinaista johtajaa. Ilmailun pääosaston teknisen ja hallinnollisen organisaation perusteelliset muutokset 11. helmikuuta 2003 muuttivat radikaalisti hallintorakennetta, ja lentokentät on jaettu erillisiin luokkiin, vaikka kaikilla on samat tehtävät ja toiminnot: - 4 ACC-luokan kenttään (Rooman, Milanon, Padovan ja Brindisin alueelliset valvontakeskukset), joilla on oma johtaja; - 3 SAAV-luokan kenttään (Fiumicinon, Linaten ja Malpensan), joilla on oma johtaja; - 8 CAAV-luokan kenttään (Barin, Bolognan, Catanian, Napolin, Olbian, Palermon, Torinon ja Venetsian lentokentät), joilla on oma johtaja; - 15 UAAV-luokan kenttään (kaikki muut lentokentät, joissa on lennonjohtotorni, mukaan lukien Genova) joiden johdossa on virkailija; - 13 NAAV-luokan kenttään (lentokentät, joissa ei ole lennonjohtotornia, vaan ainoastaan tietopalvelu). Genovan jättäminen CAAV-kenttien ulkopuolelle ei ole minkään logiikan mukainen, sillä - Genova on yksi harvoista Italian lentokentistä, joissa on aina ollut täydet tekniset palvelut, myös tutkapalvelut, - vaikka Genovan lentokenttä ei olekaan liikenteen laadun kannalta ensimmäinen, se on monipuolisuutensa, sijaintinsa ja sääolojensa vuoksi Pohjois-Italiassa merkittävä vaihtoehto ja yksi tärkeimmistä kentistä, - kahdeksasta CAAV-kentästä Barissa ei ole tutkaa ja sen matkustajamäärä on yhtä suuri tai pienempi kuin Genovassa, Cataniassa ei ole tutkaa vaan ainoastaan lennonjohtotorni, vaikkakin liikenteeltään se on suurempi, Olbia on tyypiltään ja liikenteensä puolesta Genovan tasoinen. Voiko komissio ilmoittaa millä kriteereillä on päätetty ryhtyä näihin muutoksiin? Loyola de Palacion komission puolesta antama vastaus (4. huhtikuuta 2003) Tavallisesti CAAV-luokan lentoasemat (Centri Aeroportuali di Assistenza al Volo) valitaan liikenteen määrän ja monipuolisuuden sekä maantieteellisen sijainnin perusteella. On totta, että näiden muuttujien mukaan Genovan lentoasema on hyvin varustettu ja liikenteeltään suurempi kuin muut CAAV-luokituksen saaneet lentoasemat, kuten Olbian, Barin ja Catanian lentoasemat. Maantieteellisen sijaintinsa takia kyseiset lentoasemat kuitenkin palvelevat laajempia alueita kuin Genovan lentoasema, joka sijaitsee lähellä muita merkittäviä keskuksia, kuten Milanoa ja Torinoa. Tästä syystä Italian viranomaisten päätös olla antamatta Genovan lentoasemalle CAAV-luokitusta vaikuttaa kohtuulliselta. Komissio toteaa myös, ettei sillä missään tapauksessa ole oikeudellisia perusteita puuttua jäsenvaltioiden tällaisissa kysymyksissä tekemiin päätöksiin.